62017CJ0397
TIESAS SPRIEDUMS (desmitā palāta)
2018. gada 12. jūlijā (
*1
)
Lūgums sniegt prejudiciālu nolēmumu – Regula (EEK) Nr. 2658/87 – Muitas savienība un kopējais muitas tarifs – Tarifa klasifikācija – Kombinētā nomenklatūra – Apakšpozīcijas 73071110, 73071910 un 73071990 – Lieti sferoidālā grafitizētā čuguna piederumi caurulēm
Apvienotās lietas C‑397/17 un C‑398/17
par diviem lūgumiem sniegt prejudiciālu nolēmumu atbilstoši LESD 267. pantam, ko Nederlandstalige rechtbank van eerste aanleg Brussel (Briseles pirmās instances tiesa, kurā tiesvedība noris holandiešu valodā, Beļģija) iesniedza ar lēmumu, kas pieņemts 2017. gada 16. jūnijā un kas Tiesā reģistrēts 2017. gada 3. jūlijā, tiesvedībās
Profit Europe NV
pret
Belgische Staat.
TIESA (desmitā palāta)
šādā sastāvā: palātas priekšsēdētājs E. Levits, tiesneši E. Borgs Bartets [A. Borg Barthet] (referents) un M. Bergere [M. Berger],
ģenerāladvokāte J. Kokote [J. Kokott],
sekretārs: A. Kalots Eskobars [A. Calot Escobar],
ņemot vērā rakstveida procesu,
ņemot vērā apsvērumus, ko sniedza:
–
Profit Europe NV vārdā – P. Diaz Gavier, advocaat,
–
Beļģijas valdības vārdā – P. Cottin un J.‑C. Halleux, pārstāvji,
–
Eiropas Komisijas vārdā – A. Caeiros un P. Vanden Heede, pārstāvji,
ņemot vērā pēc ģenerāladvokātes uzklausīšanas pieņemto lēmumu izskatīt lietu bez ģenerāladvokāta secinājumiem,
pasludina šo spriedumu.
Spriedums
1
Lūgumi sniegt prejudiciālu nolēmumu būtībā ir par to, kā interpretēt apakšpozīcijas 730711 un 73071910 kombinētajā nomenklatūrā, kas ietverta I pielikumā Padomes Regulai (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV 1987, L 256, 1. lpp.), kurā grozījumi savukārt izdarīti ar Komisijas Īstenošanas regulu (ES) Nr. 1001/2013 (2013. gada 4. oktobris) (OV 2013, L 290, 1. lpp.) (turpmāk tekstā – “KN”).
2
Šie lūgumi ir iesniegti saistībā ar diviem strīdiem starp Profit Europe NV un Belgische Staat (Beļģijas valsts) par čuguna piederumu ugunsgrēka atklāšanas un dzēšanas sistēmām tarifa klasifikāciju.
Atbilstošās tiesību normas
3
Eiropas Savienībā importēto preču muitas klasifikāciju regulē KN, kas ir balstīta uz preču aprakstīšanas un kodēšanas harmonizēto sistēmu, ko izstrādājusi Pasaules Muitas organizācija (PMO) un kas tikusi izveidota ar starptautisko Konvenciju par preču aprakstīšanas un kodēšanas harmonizēto sistēmu, kura noslēgta Briselē 1983. gada 14. jūnijā un ar tās 1986. gada 24. jūnija grozījumu protokolu Eiropas Ekonomikas Kopienas vārdā apstiprināta ar Padomes 1987. gada 7. aprīļa Lēmumu 87/369/EEK (OV 1987, L 198, 1. lpp.).
4
KN ir pārņemtas šīs harmonizētās sistēmas pozīcijas un sešciparu apakšpozīcijas, un tikai ar septīto un astoto ciparu tiek veidots vienīgi tai piemītošs apakšiedalījums.
5
KN pirmā daļa ietver ievada noteikumu kopumu. Šīs daļas I sadaļas, kas ir veltīta vispārīgiem noteikumiem, A iedaļā “Vispārīgi [KN] interpretācijas noteikumi” ir noteikts:
“[KN] preces klasificē pēc šādiem principiem.
1.
Sadaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka pozīciju ieraksti un sadaļu un nodaļu piezīmes, kā arī tālāk izklāstītie noteikumi, ja vien pozīcijās un piezīmēs nav noteikts citādi.
[..]
6.
Juridiski preču klasifikāciju pozīcijas apakšpozīcijās nosaka atbilstoši apakšpozīciju noteikumiem un piezīmēm, kā arī pēc analoģijas atbilstoši iepriekš minētajiem noteikumiem, ievērojot, ka salīdzināmas ir tikai viena līmeņa apakšpozīcijas. Piemērojot šo noteikumu, ņem vērā arī atbilstīgo sadaļu un nodaļu piezīmes, ja vien konteksts nenosaka citādi.”
6
KN otrajā daļā ir 21 sadaļa. XV sadaļa “Parastie metāli un parasto metālu izstrādājumi” ietver KN 72.–83. nodaļu. 73. nodaļa “Dzelzs vai tērauda izstrādājumi” attiecas uz KN pozīcijām 7301–7326.
7
Pozīcija 7307 ir izteikta šādi:
“7307
Dzelzs vai tērauda piederumi caurulēm (piemēram_uzmavas, līkumi, atloki)
– lietie piederumi:
7307 11
– – no nekaļamā čuguna:
7307 11 10
– – – izmantošanai spiediendarbības sistēmās
7307 11 90
– – – pārējie:
7307 19
– – pārējie
7307 19 10
– – – no kaļamā čuguna
7307 19 90
– – – pārējie:
– pārējie no nerūsošā tērauda:
[..]
– pārējie:”
8
Eiropas Savienības kombinētās nomenklatūras skaidrojumos (OV 2011, C 137, 1. lpp.; turpmāk tekstā – “skaidrojumi”) attiecībā uz KN apakšpozīcijām 73071110 un 73071190 ir norādīts:
“Terminā “nekaļams čuguns” ietilpst arī slāņains grafitizēts čuguns.
Šajās apakšpozīcijās ietilpst čuguna piederumi – tādi kā līkumi, atzari, uzmavas, savienojumi, ieliktņi un T‑veida izstrādājumi. Tie tiek pievienoti čuguna vai tērauda caurulēm vai caurulītēm, uzgriežot, saslēdzot vai mehāniski montējot.”
9
Skaidrojumos attiecībā uz KN pozīciju 73071910 ir noteikts:
“Kaļamais čuguns ir starpprodukts starp slāņaino grafitizēto dzelzs (pelēkais dzelzs) un lejamo tēraudu. Tas ir viegli lejams un kļūst ciets un kaļams pēc atbilstošas karsēšanas. Siltumapstrādes laikā ogleklis pakāpeniski izzūd vai pārveidojas; beigās tas nogulsnējas mezgliņu formā, kas nebojā metāla kohēziju tik lielā mērā kā grafītskaidas pelēkajā čugunā.
Ja oglekļa masas saturs ir 2 % vai mazāk, izstrādājums tiek uzskatīts par lejamo tēraudu un tiek ietverts 73071990. apakšpozīcijā (sk. šīs nodaļas 1. piezīmi).
Nosaukumā “kaļamais” ietilpst arī sferoidālais grafitizētais čuguns.
Skat. arī 73071110. un 73071190. apakšpozīcijas skaidrojumu otro punktu.”
Pamatlietas un prejudiciālie jautājumi
10
2014. gada martā Profit Europe iesniedza administration générale des douanes et accises [Galvenajai muitas un akcīzes pārvaldei] (Beļģija) (turpmāk tekstā – “muitas administrācija”) vairākus lūgumus par saistošo izziņu par tarifu par dažādu sferoidālā grafitizētā čuguna piederumu pretugunsgrēka iekārtām tarifa klasifikāciju.
11
2014. gada 14. martā muitas administrācija izdeva vairākas saistošas izziņas par tarifu, klasificējot šīs preces KN apakšpozīcijā 73071110 kā cauruļu piederumus no nekaļamā čuguna.
12
2014. gada augustā Profit Europe iesniedza muitas administrācijā jaunus pieteikumus par saistošo izziņu par tarifu attiecībā uz šo preču variantu tarifa klasifikāciju.
13
Ar 2015. gada 30. marta lēmumu muitas administrācija izdeva 20 saistošas izziņas par tarifu, klasificējot šīs preces KN apakšpozīcijā 73071910 kā cauruļu piederumus no kaļamā čuguna.
14
Ar 2015. gada 9. aprīļa lēmumu šī administrācija atsauca 2014. gada 14. martā izdotās saistošās izziņas par tarifu un klasificēja tajos skartās preces KN apakšpozīcijā 73071910.
15
2015. gada 26. un 30. jūnijā attiecīgi Profit Europe iesniedza divas administratīvās sūdzības par 2015. gada 30. marta un 9. aprīļa lēmumiem. Šie lēmumi tika atstāti spēkā ar muitas administrācijas diviem 2016. gada 27. aprīļa lēmumiem.
16
2016. gada 10. maijāProfit Europe cēla prasību Nederlandstalige rechtbank van eerste aanleg Brussel (Briseles pirmās instances tiesa, kurā tiesvedība noris holandiešu valodā, Beļģija) par katru no šiem lēmumiem, kā arī attiecīgajām saistošajām izziņām par tarifu.
17
Abu pamatlietu ietvaros Profit Europe apgalvo iesniedzējtiesā, ka pamatlietās skartie piederumi ir no nekaļamā čuguna un tādēļ ietilpst KN apakšpozīcijā 73071110.
18
Šajā ziņā tā norāda, ka sferoidālajam grafitizētajam čugunam nav kaļamā čuguna objektīvās īpašības, atbilstoši kurai kaļamībai jābūt termiskas apstrādes rezultātam.
19
Nederlandstalige rechtbank van eerste aanleg Brussel ((Briseles pirmās instances tiesa, kurā tiesvedība noris holandiešu valodā) norāda, ka skaidrojumos par KN pozīciju 73071910 skaidri norādīts, ka kaļamā čuguna jēdziens ietver arī sferoidālo grafitizēto čugunu.
20
Tomēr Profit Europe iesniegtie zinātniskie ziņojumi šķiet pierādām, ka sferoidālais grafitizētais čuguns nav kaļamais čuguns.
21
Uzskatot šajos apstākļos, ka tajā izskatāmie strīdi rada Savienības tiesību interpretācijas jautājumus, Nederlandstalige rechtbank van eerste aanleg Brussel (Briseles pirmās instances tiesa, kurā tiesvedība noris holandiešu valodā) nolēma apturēt tiesvedību un uzdot Tiesai šādus prejudiciālos jautājumus, kas ir izteikti identiski lietās C‑397/17 un C‑398/17:
“1)
Vai KN apakšpozīcija 73071910 ir jāinterpretē tādējādi, ka tajā ietilpst tādi piederumi caurulēm no sferoidālā grafitizētā čuguna, kuriem ir pamatlietā esošo piederumu pazīmes, ja no to objektīvajām pazīmēm izriet, ka pastāv būtiska atšķirība no kaļama čuguna, jo sferoidālais grafitizētais čuguns nekļūst kaļams termiskas apstrādes rezultātā un sferoidālajam grafitizētajam čugunam ir citāda grafīta forma nekā kaļamam čugunam, proti, sferoidāla grafīta forma, nevis atkvēlināšanas grafīta forma?
2)
Vai KN apakšpozīcija 73071100 ir jāinterpretē tādējādi, ka tajā ietilpst tādi cauruļu piederumi no sferoidālā grafitizētā čuguna, kuriem ir pamatlietā esošo piederumu pazīmes, ja no sferoidālā grafitizētā čuguna objektīvajām pazīmēm izriet, ka tās būtībā sakrīt ar nekaļamā čuguna objektīvajām pazīmēm?
3)
Vai KN skaidrojumi par apakšpozīciju 73071910, kuros ir konstatēts, ka kaļamais čuguns ietver sferoidālu grafitizētu čugunu, nav jāņem vērā, ciktāl tajos ir paredzēts, ka kaļams čuguns ietver sferoidālu grafitizētu čugunu, ja ir zināms, ka sferoidāls grafitizētais čuguns nav kaļams čuguns?”
22
Ar Tiesas priekšsēdētāja 2017. gada 20. jūlija lēmumu lietas C‑397/17 un C‑398/17 rakstveida, mutvārdu procesā un sprieduma taisīšanai tika apvienotas.
Par prejudiciālajiem jautājumiem
23
Ar jautājumiem, kas jāizskata kopā, iesniedzējtiesa būtībā jautā, vai KN jāinterpretē tādējādi, ka lieti cauruļu piederumi no sferoidālā grafitizētā čuguna ir jāklasificē KN apakšpozīcijā 73071110 kā piederumi no nekaļama čuguna vai KN apakšpozīcijā 73071910 kā piederumi no kaļama čuguna.
24
Saskaņā ar Tiesas pastāvīgo judikatūru, lai nodrošinātu tiesisko noteiktību un lai būtu vieglāk veikt kontroli, izšķirošais kritērijs preču tarifu klasifikācijā parasti ir meklējams to objektīvajās īpašībās un pazīmēs, kas ir norādītas KN pozīcijas aprakstā un sadaļas vai nodaļas piezīmēs (spriedums, 2016. gada 26. maijs, Invamed Group u.c., C‑198/15, EU:C:2016:362, 18. punkts, kā arī tajā minētā judikatūra).
25
Saskaņā ar vispārīgajiem KN interpretācijas noteikumiem juridiski preču klasifikāciju vienas un tās pašas pozīcijas apakšpozīcijās nosaka šo apakšpozīciju un apakšpozīciju, sadaļu vai nodaļu piezīmju ieraksti, bet sadaļu, nodaļu un apakšnodaļu virsraksti ir jāuztver tikai kā orientieris.
26
Turklāt Eiropas Komisijas izstrādātie skaidrojumi būtiski palīdz interpretēt dažādo tarifa pozīciju tvērumu, tomēr tiem nav saistoša juridiskā spēka (spriedums, 2016. gada 26. maijs, Invamed Group u.c., C‑198/15, EU:C:2016:362, 19. punkts).
27
Šajā gadījumā KN pozīcija 7307 attiecas uz cauruļu piederumiem no čuguna, dzelzs vai tērauda. Tā ietver trīs kategorijas.
28
Pirmā, apzīmēta ar vārdu “lietie”, ietver, kā izriet no šā vārda, lietos piederumus no čuguna, dzelzs un tērauda.
29
Tajā ir nošķirti piederumi “no nekaļama čuguna”, uz ko attiecas KN apakšpozīcija 730711, un “pārējie”, kas ietilpst KN apakšpozīcijā 730719. Kas attiecas uz atlikušo kategoriju, šī pēdējā apakšpozīcija tādēļ attiecas uz lietajiem piederumiem no dzelzs vai tērauda, kā arī no čuguna, izņemot veidu, uz ko attiecas KN apakšpozīcija 730711.
30
KN apakšpozīcija 730719 pati iedalās divās apakšpozīcijās, pirmkārt, apakšpozīcija 73071910“no kaļamā čuguna” un, otrkārt, apakšpozīcija 73071990“pārējie”.
31
Lai sniegtu atbildi iesniedzējtiesai, ir jānoskaidro, ko ietver jēdziens “nekaļamais čuguns” KN apakšpozīcijas 730711 izpratnē un “kaļamais čuguns” apakšpozīcijas 73071910 izpratnē.
32
Kā izriet no skaidrojumiem par KN apakšpozīciju 73071910, “kaļamais čuguns ir starpprodukts starp slāņaino grafitizēto dzelzs [čugunu] (pelēkais dzelzs) un lejamo tēraudu[, kas] ir viegli lejams un kļūst ciets un kaļams pēc atbilstošas karsēšanas, [kuras laikā] ogleklis pakāpeniski izzūd vai pārveidojas; beigās tas nogulsnējas mezgliņu formā”.
33
Šajā ziņā ir jāprecizē, ka kaļamais čuguns ir īpaša kategorija čuguna standarta apzīmējumos. Konkrētāk, Eiropas Standartizācijas komiteja kā Eiropas standartizācijas organizācija, kas norādīta Eiropas Parlamenta un Padomes Regulas (ES) Nr. 1025/2012 (2012. gada 25. oktobris) par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (OV 2012, L 316, 12. lpp.), I pielikumā, dokumentā EN 1560:2011 pieņēma Eiropas standartu EN 1560.
34
Šis standarts izšķir sešas lielas čuguna saimes atbilstoši to sastāvā esošā grafīta struktūrai, tostarp atkvēlināšanas grafīts, saukts arī “kausējamais čuguns” un apzīmēts ar kodu EN‑GJM.
35
Savukārt jēdziens “nekaļamais čuguns” KN apakšpozīcijas 730711 izpratnē nav definēts nedz KN, nedz skaidrojumos. Tā arī nav īpaša kategorija čuguna standarta apzīmējumos.
36
Pretēji tam, ko būtībā norāda Profit Europe, KN apakšpozīciju 730711 nebūtu tomēr jāinterpretē tādējādi, ka tajā ietilpst visi čuguna veidi, kas neietilpst “kaļamajā čugunā” šā sprieduma 32. punkta izpratnē.
37
Proti, KN interpretācijas 6. vispārējais noteikums nosaka, ka var tikt salīdzinātas vienīgi tā paša līmeņa apakšpozīcijas, kas tā nav attiecībā uz KN apakšpozīcijām 730711 un 73071910.
38
Turklāt KN apakšpozīcijā 730719 papildu apakšpozīcijai 73071910 ir apakšpozīcija 73071990, kura, kā norādīts tās formulējumā, ir atlikusī apakšpozīcija. Nav arī izslēgts, ka Savienības likumdevējam bija nodoms, ka šajā pēdējā apakšpozīcijā ietilptu ne vien lietie piederumi no dzelzs vai tērauda, bet arī tie, kas izgatavoti no citu veidu čuguna, izņemot tos, uz kuriem attiecas KN apakšpozīcijas 730711 un 73071910.
39
Šajā kontekstā ir jāatgādina, ka saskaņā ar pastāvīgo judikatūru tādu jēdzienu nozīme un tvērums, kuriem Savienības tiesības nesniedz nekādu definīciju, ir jānoskaidro saskaņā ar to ierasto nozīmi ikdienas valodā, ņemot vērā kontekstu, kādā tie tiek lietoti, un tiesiskā regulējuma, kura daļu tie veido, sasniedzamos mērķus (2012. gada 22. novembra spriedums Digitalnet u.c., C‑320/11, C‑330/11, C‑382/11 un C‑383/11, EU:C:2012:745, 38. punkts).
40
Īpašības vārds “kaļamais” atbilstoši tā ierastajai nozīmei raksturo materiālu, kam piemīt saplakšana un izplešanās, kaļot vai izmantojot velmēšanu sloksnēs vai loksnēs. Citiem vārdiem sakot, ievērojot Padomes Regulas (EK) Nr. 500/2009 (2009. gada 11. jūnijs), ar kuru groza Regulu (EK) Nr. 1212/2005, ar ko piemēro galīgo antidempinga maksājumu konkrētu Ķīnas Tautas Republikas izcelsmes lējumu importam (OV 2009, L 151, 6. lpp.), preambulas 54. apsvērumu, mācībā par materiāliem kaļamība apzīmē “materiāla spēju deformēties spiedes sprieguma iedarbībā, kuru bieži raksturo materiāla spēja veidot plānas plāksnes kalšanas vai velmēšanas iedarbībā”.
41
Ņemot vērā iepriekš minētos apsvērumus, KN apakšpozīcija 730711 ir jādefinē tādējādi, ka tajā ietilpst piederumi caurulēm no čuguna, kas nav deformējams spiedes sprieguma iedarbībā.
42
Tādējādi KN apakšpozīcija 730719 ir jāinterpretē tādā nozīmē, ka tajā ietilpst lietie piederumi no dzelzs vai tērauda, kā arī piederumi no spiedes sprieguma iedarbībā deformējama čuguna.
43
Kas attiecas uz piederumiem, par ko ir pamatlieta, ir jānorāda, pirmkārt, kā izriet no Regulas Nr. 500/2009 preambulas 55. apsvēruma, sferoidālais grafitizētais čuguns ir “deformējams ne tikai stiepes sprieguma iedarbībā, bet noteiktā apmēra arī spiedes sprieguma iedarbībā”.
44
Kā tāds sferoidālais grafitizētais čuguns tādēļ nebūtu jāuzskata par ietilpstošu KN apakšpozīcijā 730711.
45
Otrkārt, kā ir norādījusi iesniedzējtiesa, sferoidālais grafitizētais čuguns un kaļamais čuguns atšķiras ar savu sastāvu un ražošanas veidu.
46
Tā kā tas neatbilst arī “kaļama čuguna” jēdzienam, kāds tas ir definēts skaidrojumos par KN apakšpozīciju 73071910, un tā kā čuguna standarta nosaukumos tā ir no kaļamā čuguna nošķirta kategorija, ko identificē ar kodu EN‑GJS, sferoidālais grafitizētais čuguns neietilpst arī KN apakšpozīcijā 73071910.
47
Šajā ziņā ir jākonstatē, pirmkārt, ka šo skaidrojumu rezultātā, tā kā tajos ir norādīts, ka “nosaukumā “kaļamais” ietilpst arī sferoidālais grafitizētais čuguns”, tie attiecina jēdzienu “kaļamais čuguns” uz citu čuguna kategoriju, kura, lai arī tai ir līdzīgas īpašības kaļamajam čugunam, tomēr ir atsevišķa kategorija čuguna klasifikācijā.
48
Taču atbilstoši pastāvīgajai judikatūrai skaidrojumu saturam ir jābūt saderīgam ar KN normām un tie nevar grozīt šo normu tvērumu (spriedums, 2016. gada 26. maijs, Invamed Group u.c., C‑198/15, EU:C:2016:362, 20. punkts un tajā minētā judikatūra).
49
Tādēļ KN apakšpozīcijas 73071910 skaidrojumi nav piemērojami, jo to rezultātā tiek grozīts šīs apakšpozīcijas tvērums, to paplašināti attiecinot uz sferoidālo grafitizēto čugunu.
50
Otrkārt, ir jāatgādina, ka Muitas kodeksa komitejas atzinumi, lai arī ir svarīgs līdzeklis, lai nodrošinātu šā kodeksa vienotu piemērošanu dalībvalstu muitas iestādēs, un kā tādi var tikt uzskatīti par derīgiem līdzekļiem tā interpretācijā, ir bez saistoša juridiska spēka un tādēļ tie nevar grozīt KN noteikumu tvērumu (šajā nozīmē skat. spriedumus, 1977. gada 15. februāris, Dittmeyer, 69/76 un 70/76, EU:C:1977:25, 4. punkts, kā arī 2011. gada 16. jūnijs, Unomedical, C‑152/10, EU:C:2011:402, 41. punkts).
51
No tā izriet, ka Muitas kodeksa komitejas atzinums, kurš izklāstīts šīs komitejas Tarifu un statistikas nomenklatūras nodaļas 140. sanāksmes, kas norisinājās Briselē no 2014. gada 30. septembra līdz 3. oktobrim, protokolā un atbilstoši kuram KN apakšpozīcija 73071910 ir jāinterpretē tādējādi, ka vārds “kaļams” ir saprotams plaši, proti, kā tāds, kura mērķis ir nošķirt čugunu, kas deformējams spiedes sprieguma iedarbībā, no čuguna, kas zem šāda sprieguma salūzt, arī nav piemērojams, jo tā rezultātā tiek paplašināts KN apakšpozīcijas 73071910 tvērums.
52
Ņemot vērā visus iepriekš minētos apsvērumus, uz uzdotajiem jautājumiem ir jāatbild, ka KN ir jāinterpretē tādējādi, ka lietie cauruļu piederumi no sferoidālā grafitizētā čuguna ir jāklasificē tās apakšpozīcijā 73071990.
Par tiesāšanās izdevumiem
53
Attiecībā uz pamatlietas pusēm šī tiesvedība ir stadija procesā, kuru izskata iesniedzējtiesa, un tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav minēto pušu izdevumi, nav atlīdzināmi.
Ar šādu pamatojumu Tiesa (desmitā palāta) izdod rīkojumu:
Kombinētā nomenklatūra, kas ietverta Padomes 1987. gada 23. jūlija Regulas (EEK) Nr. 2658/87 par tarifu un statistikas nomenklatūru un kopējo muitas tarifu, kura grozīta ar Komisijas 2013. gada 4. oktobra Regulu (EK) Nr. 1001/2013, I pielikumā, ir jāinterpretē tādējādi, ka lietie cauruļu piederumi no sferoidālā grafitizētā čuguna ir jāklasificē tās apakšpozīcijā 73071990.
[Paraksti]
(
*1
)	Tiesvedības valoda – holandiešu.